Нэхъыжь Iумахуэ
Кавказыр гъащIэ кIыхь хъуа и цIыхухэмкIэ сыт щыгъуи цIэрыIуэщ. Нэхъыжь губзыгъэхэр, акъыл гъэтIыса зиIэхэр дызэрыгушхуэ хъугъуэфIыгъуэ гуэру дызэриIэм и мызакъуэу, лъэпкъ хабзэм и хъумакIуэ, унагъуэ зэхущытыкIэм и щапхъэ нэс, блэкIамрэ нобэмрэ зэпызыщIэ кIапсэ быдэ тхуохъу.
ШахэкIеишхуэ къуажэ щыщ Гъуащэ (Хьэтх) МуIминат Мустэфа и пхъур илъэсищэ щрикъу махуэр Iэтауэ иджыблагъэ хуагъэлъэпIащ. Сочэ дэс нэхъыжьыфIхэм ящыщ цIыхубзым нэфIэгуфIэу, гукъыдэжыр и Iэпэгъуу, акъыл жан бгъэдэлърэ гушыIэныр зыхилъхьэ щымыIэу и махуэшхуэм IущIащ.
МуIминат Адыгэ Республикэм хыхьэ Тохъутэмыкъуей куейм щыщ Ахупсыпэ къуажэм къыщалъхуащ. КъызыхэкIам хуэфащэу, пэжыгъэрэ цIыхугъэрэ щытепщэ гъащIэ гъуэгуанэ къикIуащ абы. БлэкIам щыщ дэтхэнэ махуэри нобэм хуэдэу зыщIэж бзылъхугъэм хьэлэмэт куэд къыбжиIэжыфынущ.
МуIминат и махуэшхуэмкIэ ехъуэхъуну хуеблэгъат и благъэ-Iыхьлыхэр, гъунэгъухэр, къуажэ администрацэм, тенджыз ФIыцIэ Iуфэ Iус Шапсыгъхэм я нэхъыжьхэм и советым, «Кичмай» ветеран зэгухьэныгъэм я лIыкIуэхэр. Езым дежкIэ псом нэхърэ нэхъ насыпышхуэр зэгурыIуэрэ зэдэIуэжу зэдэпсэу и унагъуэращ. МуIминат бынищ ипIащ, къуэрылъху-пхъурылъхуу тху, абыхэм я быныжу цIыкIуищ иIэщи, псоми гурыфIыгъуэ кърат. Нанэм и махуэм кърихьэлIа дэтхэнэри гузэвэгъуэншэу, узыншагъэ быдэ иIэрэ гукъыдэжым щымыщIэу иджыри куэдрэ яхуэпсэуну къехъуэхъуащ!
Ныбэ Анзор.
